kardosdrur/scandi-wiki huggingface dataset:
Castberggård

Castberggård er Døve og Hørehæmmedes oplysningsforbunds højskole beliggende i landsbyen Urlev nær Hedensted.

Højskolen 
Castberggård startede som højskole for døve i 1986 og har siden da tilbudt en lang række højskoleforløb af kortere eller længere varighed. På højskolen er det første sprog tegnsprog.
Som elev på Castberggård, bor man på skolen og deltager i undervisningen hver dag. Om aftenen er der mulighed for at bruge stedets idrætsfaciliteter eller blot deltage i det sociale samvær med ligestillede.
Blandt kursusforløbene på højskolen er tegnsprogsundervisning, danskkurser, studieforberedende forløb, familiekurser, en række kreative fag og natur og motion. Aktuelle tilbud fremgår af højskolens hjemmeside. Castberggård er desuden med i samarbejdet om Tegnsprogsskole Vest, der sammen med Fredericiaskolen og Nyborgskolen tilbyder tegnsprogsundervisning til voksne.

Job- og Udviklingscentret 
I 1990'erne startede Castberggård en projektafdeling, der skulle arbejde målrettet med jobskaffelse for døve og hørehæmmede. En af initiativtagerne var den senere EU-parlamentariker Anders Samuelsen. I løbet af kort tid udviklede projektafdelingen sig til det, der i dag er Job- og Udviklingscenteret, hvor der arbejdes med jobskaffelse og jobfastholdelse for personer med hørehandicap. Centeret støttes af Beskæftigelsesministeriet og er det eneste sted i Danmark, der arbejder målrettet med jobskaffelse og jobfastholdelse for gruppen. Jobcentret har udover afdelingen i Urlev en filial i København.

Centret arbejder også med information, dokumentation og udvikling og har været tovholder på en række samarbejder, der har haft til formål at afdække arbejdsmarkedsrelaterede problemer for personer med høreproblemer. Det har bl.a. været arbejdsmarkedsundersøgelser, netværksdage for døve iværksættere, faglige dage for tegnsprogsbrugere, faglige dage for hørehæmmede.

Hvert år er Castberggård vært ved en konference og/eller en workshop om emner, der har tilknytning til det at være handicappet på arbejdsmarkedet.

Castberggård Job- og Udviklingscenter driver portalen "hoerelse.info" i samarbejde med foreningen hear-it. Hoerelse.info er en ikke-kommerciel portal med nyheder og fakta om lyd, hørelse og høreproblemer.

Kursus og Feriecenter 
Castberggård er i dag et sted for personer med alle typer hørehandicap; døve, hørehæmmede, døvblinde, personer med Cochlear Implant osv.
Kommunikationen foregår på tegnsprog, via tegnsprogstolk, skrivetolk eller med forskellige høretekniske hjælpemidler som fx teleslynge og FM-anlæg. Faciliteterne tilgodeser personer med høreproblemer, så stedet anvendes som konferencecenter for både foreninger, firmaer og offentlige instanser.

Døve og Hørehæmmedes oplysningsforbund (DHO) 
Døve og Hørehæmmedes oplysningsforbund (DHO) har til opgave at arrangere weekendkurser for døve og hørehæmmede. Forbundet har sekretariat på Castberggård.

Eksterne henvisninger 
Castberggårds hjemmeside

Folkehøjskoler i Danmark
Specialskoler
Lokaliteter i Hedensted Kommune
Døvekultur
Tre liv for ét

Tre liv for ét (originaltitel Three Godfathers) er en westernfilm fra 1948, instrueret af John Ford. Manuskriptet af Frank S. Nugent og Laurence Stallings bygger på en novelle af samme navn skrevet af Peter Kyne. Ford havde allerede filmatiseret historien i 1919 som Marked Men. Det menes, at stumfilmen er gået tabt.

Handlingen 

Tre tyveknægte, Robert (spillet af John Wayne), William (spillet af Harry Carey Jr.) og Pete (spillet af Pedro Armendáriz) røver en bank i Arizona og flygter fra deres forfølgere, som ledes af sheriffen Buck Sweet (spillet af Ward Bond). Undervejs støder de tre røvere på en kvinde (spillet af Mildred Natwick), der er blevet efterladt i en prærievogn, fordi hun skal føde. Med de tre mænds hjælp føder hun og får dem til at love at passe på barnet, inden hun dør. Den ene af røverne er blevet såret under røveriet, og de to andre tager af sted med barnet til byen New Jerusalem.

Eksterne henvisninger 
 

Westernfilm fra USA
Amerikanske film fra 1948
Film instrueret af John Ford
Aladdin

Aladdin er hovedpersonen i et af de eventyr, der fra 1700-tallet ofte indgår i 1001 nats eventyr. Hans historie er brugt i bøger, opera, musical og film. Eventyret om Aladdin er et folkeeventyr fra Mellemøsten. Aladdin er en fattig ung mand i en by i Mellemøsten, som en troldmand fra Maghreb (som udgiver sig for at være hans farbroder) beder om at hente en olielampe fra en hule. Troldmanden forråder Aladdin, som så er fanget i hulen. Heldigvis har han troldmandens magiske ring. I desperation kommer han til at gnide på ringen, og lampens ånd, en djinni, kommer frem. Ånden bringer ham hjem til moderen. Aladdin har lampen, og da han gnider på den, kommer der en anden langt mere magtfuld ånd frem. Den opfylder alle hans ønsker. Med dens hjælp bliver Aladdin rig og mægtig og gifter sig med prinsesse Badroulbadour, sultanens datter. Ånden bygger et vidunderligt palads for Aladdin, langt flottere end sultanens eget.

Andre gengivelser 
Eventyret om Aladdin har været genstand for adskillige skuespil, musicals og filmatiseringer. 

I Danmark har Adam Oehlenschlægers skrevet sin udgave af Aladdin i et versedrama ved navn "Aladdin eller den forunderlige lampe". I Oehlenschlägers udgave længes han efter "Orienten" og det orientalske og historien foregår i Esfahan, det der i dag hedder Iran. Prinsessen hedder hos Oehlenschläger Gulnare. "Aladdin eller Den forunderlige lampe" blev skrevet i 1805 og udkom i første selvstændige bogudgave i 1807. Selve forestillingen blev opført første gang i 1839 på Det Kongelige Teater. I nyere tid er Oehlenschlägers udgave blevet vist som Tv-teater instrueret af Kaspar Rostrup på DR i 1975-1976 og opført som teater på Gladsaxe Ny Teater i 1995, som lystspil i Ulvedalene i 2000, som børne/ungdomsteater på BaggårdTeatret i 2004 og senest i en nyfortolket udgave af Christian Lollike på Det Kongelige Teater i Skuespilhuset i 2018. Eventyre har tillige været forlæg for Sebastians musical Aladdin fra 1995. 

Disney har endvidere benyttet historien en en række film og tv-serier, hvor prinsesse Badroulbadour hedder Jasmin(e). Badroulbadour optræder også i et digt af den amerikaneren Wallace Stevens, The Worms at Heaven's Gate, hvori digteren dissekerer skønhedens flygtighed og substans.

Filmatiseringer (udvalg) 
 1917 - Aladdin og den underfulde Lampe - Stumfilm
 1967 - Aladdins forunderlige lampe - en sovjetisk spillefilm
 1992 - Aladdin - Disney tegnefilm
 2019 - Aladdin - Spillefilm fra Disney baseret på tegnefilmen fra 1992

Tusind og en Nat
Litterære personer
Kasper Thomsen

Kasper Nørgaard Thomsen (født 1972) er en dansk forfatter. Han er uddannet fra Forfatterskolen 2001.

Udgivelser 
 Baljen – manual for en katastrofe, Arena, 2001 (Lindhardt og Ringhof). Roman
 Malonecity 1 & 2, (Anblik, 2006). Roman.
 Idioteque (Anblik, 2008). Roman.
 Termostatens Nat (After Hand, 2011). Roman
 La Guerre Civile (OVO press, 2015). Roman
Pod peste Elba (Antipyrine, 2021). Roman
 Blæksprutten (Forlaget Odessa, 2022). Roman

Kasper Nørgaard Thomsen er portrætteret i dokumentarfilmen "Kærlighed og Kommaer" af Ulrik Gutkin. Filmen er blevet vist på DR K i 2018 og kan stadig ses på bibliotekernes videostreamingtjeneste Filmstriben.

Kilder og henvisninger

Romanforfattere fra Danmark
Dansksprogede forfattere fra Danmark
Aladdin (flertydig)

Aladdin kan henvise til flere artikler:

 Aladdin – en person i 1001 nats eventyr

Skuespil, musicals og opera 
 Aladdin (skuespil) – et drama af Adam Oehlenschläger
 Aladdin (musical fra 1995) – en dansk musical med musik af Sebastian og Moonjam
 Aladdin (album) - soundtracket fra Sebastians musical
 Aladdin (musical fra 2011) – en amerikansk musical

Film og tv 
 Aladdin (film fra 1906) – en fransk stumfilm af Albert Capellani
 Aladdin og den underfulde Lampe, en amerikansk stumfilm fra 1917
 Aladdin's Other Lamp, en amerikansk stumfilm fra 1917
 Aladdin from Broadway, en amerikansk stumfilm fra 1917
 Aladdins forunderlige lampe - en sovjetisk spillefilm fra 1967
 Aladdin eller Den forunderlige lampe – en dansk tv-serie fra 1975
 Aladdin (film fra 1992) – en amerikansk animationsfilm fra 1992 fra Disney Studios
 Aladdin (Disney-figur) – hovedpersonen i Disneys film fra 1992 og i senere adaptioner
 Aladdin (tv-serie) – en animeret tv-serie af Disney
 Aladdin og de fyrretyve røvere - en film fra Disney udgivet på video i 1996
 Aladdin (film fra 2019) – en Disneyfilm fra 2019 baseret på Disneyfilmen fra 1992
Nathan Coe

Nathan Coe (født 1. juni 1984 i Brisbane, Australien) er en australsk fodboldmålmand, der spiller for den australske fodboldklub Bentleigh Greens SC efter at have spillet i Melbourne Victory. Coe har i perioden 2007-2012 tilknyttet flere danske superligaklubber.

Karriere 
Nathan Coe startede sin karriere i Brisbane Strikers, og deltog i VM for U-17 for Australien i 2001, hvilket skaffede ham en kontrakt med Internazionale FC. Efter VM for U-20 skiftede Coe i 2003 til PSV Eindhoven, hvor han havde en 3-årig kontrakt uden dog at komme til at spille for førsteholdet. Han skiftede pr. 1. januar 2007 til FCK på en et-årig kontrakt, hvor han var tiltænkt rollen som  2. målmand efter Jesper Christiansen. Kontrakten blev siden forlænget. 

Coe var dog skadet den største del af 2007 og opnåede kun begrænset spilletid. Han debuterede på 1. holdet i en superligakamp den 15. september 2007 mod AC Horsens, og spillede ugen efter en pokalkamp mod FC Fredericia. Han forlængede kontrakten med FCK, og er således i klubben også i 2008. FC København fik dog i vinterpausen 2008/2009 tilført yderligere en målmand Johan Wiland, hvorfor Nathan Coes muligheder for spilletid i klubben blev væsentlig begrænset, og FC København indgik følgelig en lejeaftale med den svenske klub Örgryte IS for forårssæsonen 2009. Coe brækkede imidlertid armen kort efter skiftet, og opnåede således ikke spilletid i Örgryte, og lejemålet blev ikke forlænget, hvorefter Coe returnerede til FC København. Den 14. august 2009 blev det offentliggjort, at Coe med øjeblikkelig virkning skiftede til Randers FC. Her nåede han at spille fem kampe, før Randers FC i 2010 valgte at sælge ham til SønderjyskE.

Efter sæsonen 2011-12 forlod Coe SønderjyskE, og efter en periode som klubløs blev i oktober 2012 offentliggjort, at Coe vendte tilbage til hjemlandet Australien til klubben Melbourne Victory.

Noter

Eksterne henvisninger 
 Nathan Coes profil på danskfodbold.com
 Spillerstatistik på fck.dk 

Fodboldspillere fra Australien
Fodboldspillere fra FC København
Fodboldspillere fra Örgryte IS
Fodboldspillere fra PSV Eindhoven
Fodboldspillere fra Randers FC
Fodboldspillere fra SønderjyskE
Personer fra Brisbane
Prescaler

Prescaler er et engelsk udtryk, der også benyttes af danskere inden for elektronikbranchen, for en elektronisk komponent, der deler frekvensen med 10, 100 osv. og frekvensnøjagtigheden følger med.

Se også
 2-modulusdeler

Digitale kredsløb
Rolandskvadet

Rolandskvadet () er et oldfransk skrift fra omkring midten af 1100-tallet. Det handler om en af Karl den Stores vasaller grev Roland, der i 778 faldt under et bagholdsangreb ved Roncevaux – et fjeldpas i Pyrenæerne.
Angrebet var ifølge sagnene gennemført af maurerne, men var i virkeligheden arrangeret af en frankisk forræder, Ganelon. Roland blev martyr for sin trofasthed mod Karl den Store.

Historisk baggrund 
Heltedigtet handler om et nederlag: slaget ved Roncevaux. Slaget udkæmpedes i et bjergpas i Pyrenæerne den 15. august 778, og var hverken stort eller vigtigt. Karl den Store havde hærget i Spanien og belejret Zaragoza, men havde ikke erobret byen. Han trak sig tilbage for at beskytte sit rige mod sakserne, som angreb ham fra øst.

I Rolandskvadet er slaget gjort til en kamp mellem de kristne og de hedenske saracener, men i virkeligheden var det baskere, som lagde sig i baghold og nedkæmpede Karls bagtropper. Den eneste næsten samtidige kilde til slaget ved Roncevaux og Rolands fald er Einhards biografi om Karl den Store skrevet nogle få år efter dennes død.

Rolandskvadet omtaler også en ridder, Ogier le Danois, som menes at være grundlaget for myterne om Holger Danske.

Andet 
På pladsen foran rådhuset i Bremen står den store Rolandstatue, der forestiller Roland. Denne statue står på UNESCOs Verdensarvsliste.

Frankrigs historie
Digte
Nørholm Kirke

Nørholm Kirke er en af Danmarks ældste kirker og er beliggende ned til Limfjorden.

Elisabeth Hildestad er sognepræst ved kirken som er fra 1200-tallet, hvor den som de fleste andre kirker på den tid blev opført i granit.

Eksterne kilder og henvisninger 
 Byggeår for kirker 
 Nørholm Kirke hos KortTilKirken.dk
  Nørholm kirke (Aalborg Stift)

Kirker i Aalborg Kommune
Kirker i Aalborg Stift
Kirker i Aalborg Amt
Peter-Clement Woetmann

Peter-Clement Woetmann (født 1985 i København) er dansk digter, dramatiker og redaktør. Han er uddannet fra Forfatterskolen (2006)og Bsc. i Landskabsarkitektur og Bydesign (2012). 

Peter-Clement Woetmann debuterede som 20-årig med digtsamlingen Heldigvis er skoven blevet væk i 2005 på forlaget Borgen. Han er en del af redaktionen på Forlaget Kronstork, der bl.a. udgiver ny dansk poesi. Han har siden sin debut i tiltagende grad arbejdet med samfundsdebat i sine værker bl.a. med krigen i Afghanistan (I Føling og Til mine brødre) og flygtningesituationen (Uropa og Bag bakkerne, kysten). 

Peter-Clement Woetmann var husdramatiker ved Aarhus Teater (2015-2018). I 2019 modtog han Statens kunstfonds tre-årige arbejdslegat.

Udgivelser 
 Brødrene Woetmann af Danmark, Bændelormen 2004 (sm. Lars-Emil Woetmann)
 Råhus, Nord 2005 (sm. Vagn Remme, Rikke Villadsen & Arko Højholt)
 Heldigvis er skoven blevet væk, Borgen 2005
 Mit indre Pompeii, Kronstork 2010
 105 variationer, Arena 2015
 Bag bakkerne, kysten - en klagesang, Kronstork 2017
Til mine brødre - og andre tekster, Arena 2019

Dramatiske værker 
 Til mine brødre, Aarhus Teater, 2016
 Den sidste bølge, Aarhus Teater, 2017
 Fragt, Aarhus Teater, 2017
Lav sol, Aarhus Teater, 2018
Offside, Teater Masken + Hils din mor, 2021

Andre sceneprojekter 
 I føling - en krigsballet (et samarbejde mellem mellem Den Kongelige Ballets danselaboratorium, Corpus og teatret Sort/Hvid), 2014
 Uropa - en asylballet (et samarbejde mellem mellem Den Kongelige Ballets danselaboratorium, Corpus og teatret Sort/Hvid), 2016
 Familien der kunne tale om alt, tekst: Christian Lollike med tekstfragmenter af Peter-Clement Woetmann, Aarhus Teater, 2016
 Ceremoni for sørgende, (sm. bl.a. Anna Gammelgaard og Kasper Vang), Eksil, Haut, 2017.
68 - et øjeblik var en anden verden muligt (Tekst: Christian Lollike, Sigrid Johannesen, Peter-Clement Woetmann), Det kongelige teater, 2018.
Katalog over kommende katastrofer, (Idé, instruktion og tekstudvikling: Anne Zacho Søgaard, Tekst: Peter-Clement Woetmann, Joan Rang Christensen, Mikkel Trier Rygaard og Julie Maj Jakobsen), Teater Faar 302, 2020

Andre projekter 
 Tilfældigvis er skærmen blevet blæk - en interaktiv poesimaskine, i samarbejde med Litteraturen finder sted, 2012
Den sproglige flåde, et litterært kærlighedsarkiv, 2012-2013.

Priser og legater 
 Harald Kidde og Astrid Echrencron-Kidde og Jens Peder Jensen Kjærgaard og hustru fond, 2015
 Morten Nielsens Mindelegat, 2015

Kilder og henvisninger 

 Peter-Clement Woetmanns hjemmeside 
 Tilfældigvis er skærmen blevet blæk

Digtere fra Danmark
Personer fra København
Dansksprogede forfattere fra Danmark
Mandlige forfattere i det 21. århundrede
Dramatikere fra Danmark
Dansk Erhverv

Dansk Erhverv er en af Danmarks største erhvervs- og arbejdsgiverorganisationer og repræsenterer et bredt udsnit af virksomheder og brancheforeninger.

Formål 
Som arbejdsgiverorganisation forhandler Dansk Erhverv en lang række overenskomster på mange områder og i mange brancher. Dansk Erhverv er medlem af Dansk Arbejdsgiverforening (DA).

Som erhvervsorganisation arbejder Dansk Erhverv på at sikre optimale konkurrencevilkår for dansk erhvervsliv. Det indebærer politisk interessevaretagelse i forhold til Folketinget, EU, kommuner og regioner.

Dansk Erhvervs formand er Jens Mathiesen . Pr. 22. juni 2018 er Brian Mikkelsen udnævnt til administrerende direktør for Dansk Erhverv.

Dansk Erhverv ejer og har til huse på kong Christian den Fjerdes Børsbygning på Slotsholmen. Desuden har organisationen kontorer i nabobygningen Tietgenhus, såvel som et Aarhus-kontor og et kontor i Bruxelles.

Historie 
Dansk Erhverv blev dannet med virkning fra 1. januar 2007 ved en fusion af Dansk Handel & Service og det tidligere Handelskammeret, HTSI.

Traditionelt har organisationens tyngde ligget inden for servicesektoren, eksempelvis detail- og engroshandel, transportsektoren, rådgivningsvirksomheder, turisme og hospitality services og så fremdeles. I stigende grad har Dansk Erhverv dog udvidet medlemsbasen og fremstår i dag som repræsentant for erhvervslivet i bred forstand.

Den første adm. direktør var Lars Krobæk. Han blev 1. april 2008 afløst af Jens Klarskov, der var Dansk Erhvervs adm. direktør indtil 20. juni 2018. Brian Mikkelsen er pr. 22. juni 2018 udnævnt til adm. direktør.

Eksterne henvisninger 
 
 

Etableret i 2007
Erhverv
Dune

Dune kan henvise til følgende:

 Dúné - dansk rockband
 Dune (band) - tysk band
 Klit (roman) - amerikansk roman med originaltitel "Dune"
 Dune (serie) - computerspil-serie
 Dune - ørkenplaneten - science fiction- og fantasyfilm fra 1984
 Dune (2021) - science fiction- og fantasyfilm fra 2021
Majse Aymo-Boot

Majse Aymo-Boot (født 1974) er en dansk forfatter og oversætter. Hun er uddannet fra Forfatterskolen 2000 og er redaktør på Forlaget Basilisk. Hun har bl.a. publiceret i Ildfisken, Hvedekorn, Reception og Glänta. Desuden har hun arbejdet på DR's eksperimentelle radioprogram, Ultralyd. I 2005 sendte Ultralyd Swingers, hendes rapport fra det danske swinger-miljø.
Hun modtog i 2010 Statens treårige arbejdslegat og i 2018 Bisballeprisen.

Udgivelser 
 Venner og bekendte, Basilisk 2001 (digte og billeder, udgivelse sammen med billedkunstneren Anna Fro Vodder)
Ødelæggelsen 1-11, Anblik 2009
 Spørgsmålene, Basilisk 2012
 Over os hænger en vidunderlig sol, Gyldendal 2014
Postkort fra Vatikanet, Basilisk 2018 (sammen med fotografen Jan Søndergaard)

Referencer 

Digtere fra Danmark
Dansksprogede forfattere fra Danmark
Kvindelige forfattere i det 21. århundrede
Birte Blønd

Birte Blønd (31. juli 1932, Gråsten - 16. juni 2018 i Aarhus) var en dansk digter og forfatter. Hun blev uddannet folkeskolelærer (1955), lægesekretær (1967), cand.phil. i tysk (1985) og uddannet fra Forfatterskolen 1994. Hun underviste i en periode i kreativ skrivning ved FOF i Aarhus.

Udgivelser 
 Løbe stormen ud til kanten, Attika 1996 (digte)
 Grænsegænger, Hovedland 2001 (roman)
 Skillelinier, Hovedland 2004 (roman)
 Dansen kan begynde, Hovedland 2006 (roman)

Eksterne henvisninger 
 

Romanforfattere fra Danmark
Digtere fra Danmark
Personer fra Gråsten
Dansksprogede forfattere fra Danmark
Kvindelige forfattere i det 21. århundrede
Finn Olesen

Finn Gert Olesen (født 30. oktober 1945) er en socialdemokratisk politiker, som har været politisk aktiv siden starten af 1970'erne.

Karriere 
I perioden 1985-95 var Finn Olesen medlem af Hjørring byråd og fra 1990-95 ligeledes formand for Hjørring Kommunes børne- og kulturudvalg. Han har desuden været medlem af en række udvalg, bestyrelser og repræsentantskaber for Nordjyllands Amt (nu Region Nordjylland), bl.a. Amtsrådet, Nordsømuseet, Social- og Sundhedsuddannelserne, Fællesbestyrelsen for Sundhedsudvalget og Vendsyssel Udviklingsråd. Indtil 2006 bestred han posten som AF-Chef for Arbejdsformidlingens Rejsehold.

Finn Olesen fungerede fra 1. januar 2007 til 31. december 2009 som borgmester i Hjørring Kommune, som i forbindelse med kommunalreformen blev lagt sammen med de tidligere Hirtshals, Løkken-Vrå og Sindal kommuner. Han blev pr. 1. januar 2010 efterfulgt af Arne Boelt

Amtsrådsmedlemmer fra Socialdemokraterne
Borgmestre i Hjørring
Borgmestre fra Socialdemokraterne
Poul Kops

Poul Børge Kops (19. september 1915 – 23. februar 2000) var en dansk bokser i weltervægt.

Som amatør boksede Poul Kops for Odense ABK.

Han nåede finalen ved DM i 1934 i fjervægt, hvor han tabte til Hirsch Demsitz. Han vandt danmarksmesterskabet i weltervægt 2 gange, i 1938 og 1939.

Poul Kops deltog i OL i 1936 i Berlin, hvor han vandt den første kamp over Haugen fra Norge, og kvartfinalen over Oliver fra Argentina, begge på point. I semifinalen tabte han til Harangi fra Ungarn, der senere vandt guld. På daværende tidspunkt fik taberne af semifinalen ikke automatisk bronzemedalje, men skulle i stedet bokse om denne mod den anden tabende semifinalist. Kops kunne dog ikke stille til kamp, og fik således ingen medalje.

Poul Kops debuterede som professionel under krigen, da han den 8. maj 1941 atter mødte landsmanden Hirsch Demsitz i København i en kamp over 5 omgange. Kops tabte på point. Han boksede få uger herefter i Messehallen i Oslo, hvor han besejrede nordmanden Felix Dobbertin, men tabte sin næste kamp i Göteborg mod debutanten Hugo Andersson. Det blev igen til et nederlag mod Demsitz i 1943, og senere på året blev Kops slået ud i Helsinki af OL-guldvinderen Sten Suvio, inden han vandt sin anden sejr som professionel, da han i returkampen mod Hugo Andersson vandt på point i Stockholm. Han mødte herefter Demsitz i en returkamp i Nykøbing Falster, hvor han opnåede uafgjort.

Kops holdt herefter pause, men gjorde comeback i Helsinki i 1947, men blev slået ud i 1. omgang af Onni Saari. Kops boksede ikke siden.

Som professionel opnåede Kops 8 kampe, og vandt kun de 2.

Kilder 
 Poul Kops' rekordliste på boxrec.com 

Mandlige boksere fra Danmark
Olympiske boksere fra Danmark
Boksere ved sommer-OL 1936
Deltagere for Danmark ved sommer-OL 1936
Orkestergrav

En orkestergrav er en forsænkning i et teater, en koncertsal eller et operahus hvor orkestret kan placeres uden at spærre publikums udsyn til scenen. Det bruges til opera- og ballet-forestillinger samt til teaterforestillinger med stort orkester.

Teater
Grev Roland

Roland eller oprindeligt Hruotland, Hruodland eller på italiensk Orlando, (født ca. 736 – 15. august 778) var markgreve af Bretagne i 700-tallet. Han er kendt som helten i Rolandskvadet, der har inspireret til mange senere sagn og litterære værker. Han var hærfører under Karl den Store, og blev dræbt i et bagholdsangreb i Pyrenæerne i 778.

Roland-figuren i form af en rolandsøjle kom efterhånden også til at symbolisere justits på markedspladsen i frie byer. På pladsen foran rådhuset i Bremen står således en stor statue af Grev Roland, kaldt Rolandstatuen. Denne er på UNESCOs Verdensarvsliste sammen med rådhuset.

Henvisninger 

Tjek fødsels- og dødsår
Personer fra Frankrig
Paw Lagermann

Paw Karl Lagermann (født 30. juli 1977 i Vanløse) er en dansk producer, sangskriver og lejlighedsvis vokalist i den danske dance- og popduo Infernal, som han dannede sammen med Lina Rafn og Søren Haahr i 1997.

Han er bosat på Frederiksberg med kæresten Ditte, som han har dannet par med siden 2003.

Siden 2014 er Paw Lagermann en af ejerne af Danmarks største natklub Klosteret.

Referencer

Eksterne henvisninger 
 
 

Sangskrivere fra Danmark
Musikproducere fra Danmark
Musikere fra Danmark
Personer fra København
Dansksprogede forfattere fra Danmark